گوں ھاوند ءِ پاکیں نام ءَ
آزمانک۔ چاگرد
آزمانکار۔مریم یادگاری
یک روچے سُھب ءِاَدار ءِ پَنچ اَت ھانُل چہ واب ءَ پاد آتک ءُ نماز ئِے وَنت ءُ وتی گْوانکو ئِے چار اِت دیست ئِے چُنت کُلوہ آتکگ ایرگیج ئِے( پَچ ئِے) کُت کُلوه ئِے وَنت اَنت ءُ گْوشت ئِے بسم اللہ اِے کے اِنت پہ من کُلوه دیم داتگ ئِے، ھمے اَبکہ ءُ ھَـیرانی ءِ تَهـ ءَ اَت گوانکو ءَ دیست ئِے ھما لمبر ءَ کُلوہ داتگ اَت،ھانل مار اِت ؛نہ زاناں پسّو بہ دیاں مہ دیاں گُڈ سر ءَ ھانل گون وت گُشت بِلّی پَسّو دیاں اِے باریں کے اِنت چے لوٹ ایت.دانکہ ھانُل پسّو ءَ دات آئی ءَ بُنگیج کُت پہ جی ءُ جان کنگ ءَ بَزّگیں ھانل ھیران ءُ اَبکّہ بوت وَئے اے کے اِنت؟ چہ من چے لوٹ ایت؟
رند ءَ ھانُل ءَ کُلوھے دات تو واجھے ئے یا بانُکے کہ پہ من کُلوہ اِت دیم داتگ؟ھامین:مناں ھامین من ءَ پجاہ نہ یار ئے؟
ھانُل:اناں ھامین کے اِنت ھامین:مناں تئی آشک ھانُل: من ءَ چہ کدی آشک بوتگ من وت نہ زاناں!! ھانل بَزگ سَکّ اَجکّہ بوتگ اَت کہ اے مرد چے گش ایت ؟
ھانل اِے پگر ءِ تہ ءَ شُت ،اگاں منی پِت ءُ برات سھیگ بہ بنت؟گڑا چے بیت؟ من ءُ ایشی ءَ ھوری ءَ کُش اَنت …!!!
اَے ھُدا تو وت کارے بہ کن ،ھانل انگت ھمے پگر ءُ جیڑہ ءِ تهـ ءَ اَت کہ گوانکو دِرَه اِت ءُ ھانل چہ پگر ءَ در آتک ءُ گوانکو ءَ چار اِت ئِے دیست ئِے واجهکار ءَ کلوھے داتگ.
ھانل:واجہ من ترا پجاہ نیار آں تو چی ءَ من ءَ یَل نہ دے ئے.
ھامین:تو من ءَ سکّ دوست بئے تو منی زرد ءِ تاھیر برتگ ءُ تئی اِشک من ءَ گار ءُ گمسار کتگ تو بیا من ءَ گوں گدارے ءُ نیادے بہ کن. منی دل بے کرار اِنت….
ھمے دمان ءَ یک پگر ے ھانل ءِ سر ءِ تہ ءَ آتک ءُ ھانل اے بابت ءَ وشھال بوت ءُ یک کَندگ ئِے جَت ئے ءُ گْوشت ئِے..
ھانل:شرّ اِنت من وتی پگران ءَ کنان ءُ ترا ھال دیاں کہ تو کدی بیا ئے..
ھامین:شر نَدروں تو بہ گٌوش جھنم ءَ بیا من تئی ھاتر ءَ کایاں.
دگہ ھانل ھامین ءِ پسو ءَ نہ دات ءُ وتی دل ءِ تهـ ءَ گْوشت ئِے…
توسَبر ءَ بہ دار تو سک دلمانگ ءِ پہ اِشک ءُ آشکی یے ء َترا یک اِشکی پیش بہ دار آں دانکہ زندگ ئے ھچ مہ شموش ئے.
ھانل چَہ وتی جاہ ءَ چِست بوت ءُ وتی نُپاد ءُ گَندلانی مُچّ کرت ءُ سبارگ ئِے وارت ءُ وتی برات ءَ گونڈیں اسلام ءَ گُشت ئے ندروں بیا من ءُ تو رو ایں ڈنّ ءَ من ءَ کَمُوکے کار ھست اِنت.
اسلام جُستے کُت کجا رو ایں؟
ھانل:تو ھچ مہ گْـوش بَس گوں من ھمراہ بہ بئے کہ من ءَ کِشتّ کِشارانی ڈگار ءِ سر ءَ کَمُکے کار ھست اِنت …
ھانل چات ءِ کِرّ ءَ نِشت ءُ وشّ چار اِت ئِے ءُ پِگری کُت اَے اللہ چے بہ کناں. ھمے دمان ءَ یک ھیالے آئی سر ءِ تہ ءَ آتک ءُ اسلام ءَ توار ئِے کُت..
او اسلام جان ندروں بیا من ءُ تو اِے چات ءَ شر کن ایں من ءَ پہ اے چات ءِ جوڑ کنگ ءَ کَمُّکے کار ھست انت.
اسلام اَجکّہ بوت ءُ گُشت ئِے منی گھار تو پہ سار ئے یا بےسار ئے.
ھانل:پرچا زاناں چی بوتگ؟
اسلام:ھچی نہ بوتگ بَلے اگاں تو اِے چات ءَ ھراب بہ کن ئے یا دست ئِے بہ جَن ئے اَبّا من ءَ ءُ ترا کُـش ایت، من ءَ گوں تو کار نیست اِنت تو وت بہ زان ءُ تئی کار…
ھانل:وَ ئے اسلام ترا چون اِنت تو سھیگ نہ ئے اَبّا اد ءَ نہ اِنت شُتگ پہ شھر ءَ دانکہ آئی کَیت پہ لوگ ءَ من وتی کار ءَ سرجم کناں.
اسلام:شر اِنت بلے تو من ءَ نہ گُشت کہ پرچا لوٹ ئے اے چات ءَ بلاھے سر ءَ بہ دے ئے
ھانل:تو کار مہ دار بس ھرچی من ترا گٌـوش آں تو بہ کن …
بَلے گوں ھچ کس مہ گْـوش بس من ءُ تو بہ زان این ءُ آ ھُدا کہ بُرز ءَ اِنت.
اسلام:شرّ اِنت بس ھمنچو ھُدا بہ کنت ابّا سھیگ مہ بیت، من ءَ سکّ تُرس ایت .
آ روچ ءَ یک کَشّ ءَ ھمے چات ءَ اسلام ءُ ھانل سَمبهینت کہ واجہ سالونک کیت اِنت وتی بانور ءِ گندوک ءَ. اسلام ءُ ھانل اے چات ءِ دَور ءُ گْور ءَ ءَ بازیں پیش ءُ دازے دات اِش ءُ یک سِکّھے(بلوچی تگردے ) بزاں چیرگیجے ھمے دازانی سر ءَ اِشت اِش ءُ بازیں پُلّ ءُ مُلّے ھم چَہ باگ ءَ چِت اِش ءُ چات ءِ دَور ءُ کِرّ ءَ اِشت دات. 
گُڈّ سر ءَ چات وشّ سینگارگ بوت. پرچا کہ وَھد رس اِتگ اَت کہ ھامین کیت پہ وتی دشتار ءِ گندوک ءَ اِے دَرگت پہ آئی وشّ بہ گْوز ایت
ھانل ءُ اسلام ءِ کار پیش چہ مگرب ءِ نماز ءَ ھلاس بوت ءُ سکّ ژند بوتگ اَت اَنت کَم کَم ھم روچ نِندگیگ اَنت ءُ تھاربُوگ ءَ اَت.
ھانل ءُ اسلام پہ لوگ ءَ روان بوت اَنت ھمے راہ ءِ تہ ءَ ھانل مُدام پگر ئِے کُت اِنشپی بہ گشانی کہ پہ منی گِندُک بیئت یا کہ باندا…
نیم اَدار ءَ رس اِت اَنت پہ لوگ ءَ دست ءُ دیم اِش شُشت ءُ آرام اِش کُت.
اسلام ءَ گُشت!!
ھانل من چہ تئی مروچگیں کار ءَ ھچ سرپد نہ بُوتاں تو پرچا مروچی چُش اِت کُت تو اِے چات ءَ پرچا تیار کُرتگ زاناں چے بُوتگ تو من ءَ بہ گْـوش بِلّی کہ من چَہ تو کَستراں بلے واکوں هست انت ترا مدّت بہ کناں پہ کارے کہ لوٹ ئے بہ کن ئے.
ھانل:شرّ اِنت من ترا گُشاں بلے یک کاری پہ من بہ کن کہ ھچ کس مہ زانت.
اسلام:شرّ اِنت سوگند یات کناں بس منی ءُ تئی نیام ءَ ھُدا زانت ءُ بس اے ھبر ءَ من پہ کبر ءَ بَراں….
ھانُل:دوشی یکے پہ من کُلوہ دیم دات کہ من ءَ تَرا دوست بیت ءُ تو منی دشتار ئے بلے من ھم نہ زاناں اِے کے اِنت بس ھمِنچو زاناں نامے ھامین اِنت من لوٹ آں کارے بہ کناں داں دگہ مردینے اِبرت بہ کنت ءُ گوں دگہ زالبولے چُـشیں کار مہ کنت.
اسلام:هَو چُش بہ گْوش تو اے چات ءَ پمیشکا جوڑ کُتگ کہ بلاھے اے مردک ءِ سر ءَ بہ دے ئے
ھانُل:ھو لوٹ آں دیم سیاہ بہ بیت
اسلام:شرّ اِنت گُڑا من پہ تئی مَدت کنگ ءَ تیار ءُ ساڑی آں ھرچی کہ بہ بیت.
اَنوں چے کن ئے؟؟
ھانل:اَنّوں کُلوہ دیم دیاں ڈگار ءِ نشانی ءَ دیاں کہ باندا بئیت
شپ گْوست ءُ ھامین ءُ ھانل پہ یک ءَ دگر ءَ کُلوہ اش دات ءُ کَـول ءُ کرار بوت کہ بانداتگیں روچ ءَ بِہ رَوت کرار ءِ سر ءَ ءُ چَہ اے بابت ءَ ھانل سکّ وشھال اَت .
اِے دگہ سُهب ھانل پہ نماز ءَ واب کپت. بلے اَدار ءِ ھپت(7)چہ واب ءَ پاد آتک ءُ گوانکو ئِے چار اِت بازیں کلوھے چہ ھامین ءِ نیمگ ءَ آتکگ اَت ھانل کلوھان ءَ ونت ءُ پسّو ئِے دات کہ ھامین اَدار ءِ ( 9) بیا کرار ءِ سَر ءَ ھانل شُت ءُ وت ءَ را سینگار اِت ءُ اسلام ھم تیار بوت ءُ شُت اَنت کَول ءُ کرار ءِ سَـر ءَ…
ھانل شُت ءُ یک نیمگِ چَہ چات ءَ نِشت ءُ اسلام ھم یک مچّے پُشت ءَ چْیر بوت ءُ ھچّ ئِے نہ گْـوشت دانکہ ھمے دمان ءَ ھامین آتک ءُ دیست ئِے و ئے بانور سَمبهـ اِتگ ءُ نِشتگ بُرز ءَ بلے نہ زانت ئِے اے چاتے چی ءَ کہ زیکیں روچ ءَ اے چاہ سر ءَ ھانل یک ایرگیجے اِشتَگ بلے یک کونڈیں ٹُنگے پیم ئِے کرتگ…
ھامین اَنچُش کَم کَم دیم ءَ آتک ءُ پہ ھانل نزّیک بوت دانکہ پاد ئِے بَند گپت پہ داز ءُ ،سَرَک ءَ کپت چات ءِ سر ءَ شُت کَنڈ ءِ تهـ ءَ چہ آ دیم ءَ ھم اسلام آتک پہ تامرے گِرَگ ءَ ءُ ھانل ءَ ھم یک لٹّے زُرت ءُ هامین ءَ جَن بہ جَن ئِے کُت ءُ گْـوشت ئِے بہ گْـوش من گُهـ ءُ گیت کُرتگ دگہ گوں ھچ زالبولے چُشیں کار نہ کناں
بزگیں ھامین کہ اجکہ بوتگ اَت نہ زانت ئِے چے بہ گُش ایت 
ھانل ھم یک کَشّ ءَ جَن بہ جن ئِے کُت پہ سرین ءُ دست ءُ پادان ئِے ءُ اسلام ھم پہ تامر ءِ گرگ ءَ گُلائیش اَت.
بزگیں ھامین کہ ساه ئِے چہ بازیں جَنَگ ءَ بند بوتگ اَت گْـوشت ئِے من گُهـ وارتگ من دانکہ زندگاں نیکہ گوں دگہ زالبولے چُشیں کار کنان ءُ نیکہ جَن ءِ گِرَگ ءِ پِگر ءُ هیال ءَ کناں ، بس تو پہ ھُدا ءَ بہ چار من ءَ گیشتر چہ ایشی رُزواه ءُ دیم سیاه مہ کن .
هانُل ءَ چہ جَنَگ ءَ دست کَشّ اِت گوشت ئِے ھامین تو بہ چار اے تئی تامر گپتگ اگاں دگہ رندی تو چٌوش بہ کن ئے من تئی اے تامر ءَ شنگ کنان ءُ ترا رُزواه کناں.
ھامین:من ءَ بس اِنت من داں زندگاں ھچ زالبولے نام ءَ نہ گراں
اے منی گوانکو ءِ اِنت، من چات ءَ تَهـ ءَ دَوری دیاں دگہ ھچ گوانکو ھم دست ءَ نہ گر آں.
ھامین بَزگ وتی گوانکو ءَ چات ءِ تهـ ءَ دَور دات ءُ داں زندگ اَت دگہ ھچ زالبولے پد ءَ نشُت نام ئِے هم نہ گپت.